تورکیه پرزیدنتی رجب طیب اردوغان خاریجده یاشایان تورک‌لری یالنیز اؤزلری گلمکله کیفایتلنمه‌ییب، یاشادیق‌لاری اؤلکه‌لرده قونشولارینی، دوست‌لارینی، یولداش‌لارینی دا تورکیه‌یه دعوت ائتمه‌یه چاغیردی.
اردوغان پرزیدنت کومپلکسینده توریزم سکتورونون نماینده‌لرینه مراجعت ائتدی.
اردوغان چیخیشیندا: "اؤلکه‌میزده توریزم مدنیتی‌نین گئتدیکجه گئنیشلندیگینی گؤروروک. بو ایمکان‌لاری ایستیفاده ائتمه‌ین یولو یئنی استراتژی لر اینکیشاف ائتدیرمک‌دن، یول‌لار، اصول‌لار، واسطه‌لر تاپماق‌دان، کامپانیا‌لار تشکیل ائتمک‌دن کئچیر. ایلکین مرحله‌ده توریست سایینی 8 میلیون آرتیرا‌راق ایشه باشلاماق نیتیندییک" دئدی.
"بیز خاریج‌دکی وطنداش‌لاریمیزین هامی‌سینی، عینی زاماندا، اؤلکه‌میزین فخری توریزم ائلچی‌لری کیمی ده گؤروروک" دئین تورکیه پرزیدنتی بئله دانیشدی: "بونون اوچون خاریجده یاشایان وطنداش‌لاریمیزی قوهوملوق علاقه‌لری ایله باغلی سفرلردن باشقا اؤلکه‌میزده استراحت ائتمک اوچون ده گلمه‌یه دعوت ائدیرم. آتا اوجاغینا گلن، قوهوم‌لارینی زیارت ائدن وطنداش‌لاریمیز ان آزیندان بیر هفته‌لرینی ده وطنیمیزی تانیماق اوچون توریزمه آییرما‌لی‌دیرلار. البته، وطنداش‌لاریمیزدان یالنیز اؤزلری گلمکله کیفایتلنمه‌ییب، یاشادیق‌لاری اؤلکه‌لرده قونشولارینی، دوست‌لارینی، یولداش‌لارینی دا اؤلکه‌میزه دعوت ائتمه‌لرینی گؤزلییرم. ائله بو سبب‌دن خاریج‌دکی وطنداش‌لاریمیزا خطاب ائدن "قونشونو گؤتور گل" کامپانیاسینا باشلاییریق".
اردوغان: " بعضی فلاکت جارچی‌لاری‌نین عکسینه اولا‌راق، اؤلکه‌میزده ایش گؤرن و یاشایان یابانجیلار گئرچک تورکیه‌نی گؤرمک، تانیماق ایمکانینا مالیک‌دیرلر. ناظیرلیگیمیز سکتورلا امکداش‌لیق ائده‌رک، اؤلکه‌میزدکی خاریجی سرمایه‌یه مالیک اولان شیرکتده ایشله‌ین 50 مین اینسان اوچون یئنی و چوخ جازیبه‌دار ایمکان‌لار یارا‌دیر. خاریجی سرمایه سی اولان شیرکت‌لرده ایشله‌ین‌لرین تکجه اؤزلرینی دئییل، خاریجی مرکزلرین‌دکی امکداش‌لارینی دا بو ایمکان‌دان ایستیفاده ائده‌رک استراحت‌لری‌نین ان آزین‌دان بیر هفته‌سینی اؤلکه‌میزده کئچیرمه‌یه دعوت ائدیریک" شکلینده دانیشدی.
